Document ID: 32007D0028

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2006
για την τροποποίηση της απόφασης 2005/393/ΕΚ όσον αφορά τις απαγορευμένες ζώνες σε σχέση με τον καταρροϊκό πυρετό του προβάτου
[κοινοποιηθείσα υπό τον αριθμό Ε(2006) 6970]
(Κείμενο που παρουσιάζει ενδιαφέρον για τον ΕΟΧ)
(2007/28/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου της 20ής Νοεμβρίου 2000 για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 8 παράγραφος 3,
Εκτιμώντας τα ακόλουθα:
(1)
Η οδηγία 2000/75/ΕΚ ορίζει κανόνες και μέτρα ελέγχου για την καταπολέμηση του καταρροϊκού πυρετού του προβάτου στην Κοινότητα, συμπεριλαμβανομένου του καθορισμού ζωνών προστασίας και εποπτείας και της απαγόρευσης απομάκρυνσης των ζώων από τις εν λόγω ζώνες.
(2)
Η απόφαση 2005/393/ΕΚ της Επιτροπής, της 23ης Μαΐου 2005, για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διαμέσου αυτών (2) προβλέπει την οριοθέτηση των συνολικών γεωγραφικών περιοχών όπου τα κράτη μέλη καθορίζουν ζώνες προστασίας και εποπτείας («απαγορευμένες ζώνες») σχετικά με τον καταρροϊκό πυρετό του προβάτου.
(3)
Στις 20 Νοεμβρίου 2006 η Ισπανία ενημέρωσε την Επιτροπή ότι ανιχνεύθηκε η κυκλοφορία του ορότυπου 4 του ιού σε περιφερειακή περιοχή της απαγορευμένης ζώνης Ε. Κατά συνέπεια, η εν λόγω απαγορευμένη ζώνη πρέπει να επεκταθεί, λαμβανομένων υπόψη των διαθέσιμων πληροφοριών σχετικά με την οικολογία του φορέα του ιού και την τρέχουσα μετεωρολoγική κατάσταση.
(4)
Στις 21 Νοεμβρίου 2006 η Γερμανία ενημέρωσε την Επιτροπή για νέα κρούσματα του καταρροϊκού πυρετού του προβάτου στην Κάτω Σαξονία. Λόγω των ευρημάτων αυτών, κρίνεται σκόπιμη η τροποποίηση της οριοθέτησης της απαγορευμένης ζώνης στη Γερμανία.
(5)
Ύστερα από την κοινοποίηση κρουσμάτων καταρροϊκού πυρετού στις αρχές Νοεμβρίου 2006 από την Ιταλία, λόγω ενός νέου ορότυπου, με την απόφαση 2006/858/ΕΚ, προστέθηκε μια νέα απαγορευμένη ζώνη Ζ στο παράρτημα Ι της απόφασης 2005/393/ΕΚ ώστε να συμπεριληφθούν οι τρεις οικείες επαρχίες της Νότιας Σαρδηνίας. Ωστόσο, στις αντίστοιχες διατάξεις της απόφασης 2005/393/ΕΚ δεν έχει προστεθεί παραπομπή στην εν λόγω ζώνη. Επομένως, για λόγους σαφήνειας, πρέπει να συμπληρωθεί ο κατάλογος των ζωνών που μνημονεύονται στο άρθρο 2 της απόφασης 2005/393/ΕΚ.
(6)
Για τους λόγους αυτούς, η απόφαση 2005/393/ΕΚ πρέπει να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2005/393/ΕΚ τροποποιείται ως εξής:
1)
Το πρώτο εδάφιο του άρθρου 2 αντικαθίσταται από το ακόλουθο κείμενο:
«Οι απαγορευμένες ζώνες οριοθετούναι εντός των συνολικών γεωγραφικών περιοχών που απαριθμούνται στις ζώνες που καθορίζονται στο παράρτημα Ι.»
2)
Το παράρτημα Ι τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 2006.

Labels: 19
0
3
8
6
18